02004A0320(03) — BG — 09.09.2021 — 003.001

Този текст служи само за информационни цели и няма правно действие. Институциите на Съюза не носят отговорност за неговото съдържание. Автентичните версии на съответните актове, включително техните преамбюли, са версиите, публикувани в Официален вестник на Европейския съюз и налични в EUR-Lex. Тези официални текстове са пряко достъпни чрез връзките, публикувани в настоящия документ

Изменено с:









▼B

СПОРАЗУМЕНИЕ ЗА СТАБИЛИЗИРАНЕ И АСОЦИИРАНЕ

между Европейските общности и техните държави-членки, от една страна, и Бивша югославска република Македония, от друга страна







КРАЛСТВО БЕЛГИЯ, КРАЛСТВО ДАНИЯ, ФЕДЕРАЛНА РЕПУБЛИКА ГЕРМАНИЯ, РЕПУБЛИКА ГЪРЦИЯ, КРАЛСТВО ИСПАНИЯ, ФРЕНСКАТА РЕПУБЛИКА, ИРЛАНДИЯ, ИТАЛИАНСКАТА РЕПУБЛИКА, ВЕЛИКОТО ХЕРЦОГСТВО ЛЮКСЕМБУРГ, КРАЛСТВО НИДЕРЛАНДИЯ, РЕПУБЛИКА АВСТРИЯ, ПОРТУГАЛСКАТА РЕПУБЛИКА, РЕПУБЛИКА ФИНЛАНДИЯ, КРАЛСТВО ШВЕЦИЯ, ОБЕДИНЕНО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, Договарящи страни по Договора за създаване на Европейската общност, Договора за създаване на Европейската общност за въглища и стомана, Договора за създаване на Европейската общност за атомна енергия и Договора за Европейския съюз, наричани по-долу „държави-членки“, и ЕВРОПЕЙСКАТА ОБЩНОСТ, ЕВРОПЕЙСКАТА ОБЩНОСТ ЗА ВЪГЛИЩА И СТОМАНА, ЕВРОПЕЙСКАТА ОБЩНОСТ ЗА АТОМНА ЕНЕРГИЯ, наричани по-долу „Общността“, от една страна, и БИВША ЮГОСЛАВСКА РЕПУБЛИКА МАКЕДОНИЯ наричана по-долу „Бивша югославска република Македония“, от друга страна, КАТО ИМАТ ПРЕДВИД тесните връзки между страните и общите ценности, които те споделят, тяхното желание да укрепват тези връзки и да изградят близки и трайни взаимоотношения, основани на взаимност и общ интерес, което да позволи на Бивша югославска република Македония допълнително да задълбочи и разшири по-рано установените отношения, по-специално със Споразумението за сътрудничество, подписано на 29 април 1997 г. под формата на размяна на писма, влязло в сила на 1 януари 1998 г., КАТО ИМАТ ПРЕДВИД, че отношенията между страните по настоящото споразумение в областта на вътрешния транспорт следва занапред да се уреждат от Споразумението между Европейската общност и Бивша югославска република Македония в областта на транспорта, подписано на 29 юни 1997 г. и влязло в сила на 28 ноември 1997 г., КАТО ИМАТ ПРЕДВИД значимостта на настоящото споразумение в рамките на процеса на стабилизиране и асоцииране със страните от Югоизточна Европа, който предстои да бъде доразвит с Общата стратегия на ЕС за този регион, в контекста на установяване и укрепване на стабилен европейски ред, основан на сътрудничество, за което Европейският съюз има опорна роля, както и в рамките на Пакта за стабилност, КАТО ИМАТ ПРЕДВИД ангажимента на страните да допринасят с всички средства за политическото, икономическо и институционално стабилизиране в Бивша югославска република Македония, както и в целия район, чрез развитие на гражданското общество и демократичните процеси, укрепване на институциите и реформиране на публичната администрация, засилване на търговията и икономическото сътрудничество, укрепване на националната сигурност и сигурността в района, както и засилване на сътрудничеството в областта на правосъдието и вътрешните работи, КАТО ИМАТ ПРЕДВИД ангажимента на страните да укрепват политическите и икономически свободи, който съставлява основата на настоящото споразумение, както и техния ангажимент да зачитат човешките права и върховенството на закона, включително правата на лица от националните малцинства, а също така и да зачитат демократичните принципи чрез провеждането на свободни и редовни избори и създаването на многопартийна система, КАТО ИМАТ ПРЕДВИД ангажимента на страните за спазване на принципите на свободната пазарна икономика и готовността на Общността да съдейства за провеждането на икономическите реформи в Бивша югославска република Македония, КАТО ИМАТ ПРЕДВИД ангажимента на страните за пълното прилагане на всички принципи и разпоредби на Устава на Организацията на обединените нации, на ОССЕ и по-специално на Заключителния акт от Хелзинки, заключителните документи на Мадридската и Виенската конференции, Парижката харта за нова Европа и Кьолнския пакт за стабилност в Югоизточна Европа, по начин, осигуряващ регионална стабилност и сътрудничество между държавите в региона, КАТО ЖЕЛАЯТ да установят редовен политически диалог по двустранните и международните въпроси от взаимен интерес, включително регионалните им аспекти, КАТО ИМАТ ПРЕДВИД ангажимента на страните за либерализиране на търговския обмен, в съответствие с правата и задълженията произтичащи от споразумението за Световната търговска организация (СТО), УБЕДЕНИ, че Споразумението за стабилизиране и асоцииране ще създаде нов благоприятен климат за икономическите отношения помежду им и по-специално - за развитие на търговията и инвестициите — фактори, които са от решаващо значение за преструктурирането и модернизацията на икономиката, КАТО ИМАТ ПРЕДВИД ангажимента на Бивша югославска република Македония за сближаване на законодателство и с това на Общността, КАТО ИМАТ ПРЕДВИД стремежа на Общността да оказва решаващо съдействие за провеждане на реформите и да използва за това начинание всички налични инструменти в областта на сътрудничеството и широко обхватната техническа, финансова и икономическа помощ, организирана на индикативна многогодишна основа, КАТО ПОТВЪРЖДАВАТ, че разпоредбите на настоящото споразумение, попадащи в обхвата на част III, дял IV на Договора за създаване на Европейската общност, обвързват Обединеното кралство и Ирландия като отделни договарящи страни, а не като част от Европейската общност, докато Обединеното кралство или Ирландия (според случая) нотифицират Бивша югославска република Македония, че се ангажират със споразумението като част от Европейската общност съгласно Протокола относно позицията на Обединеното кралство и Ирландия, приложен към Договора за Европейския съюз и Договора за създаването на Европейската общност. Същите разпоредби се прилагат и за Дания, съгласно Протокола относно позицията на Дания, приложен към тези Договори, КАТО ПРИПОМНЯТ готовността на Европейския съюз да интегрира във възможно най-пълна степен Бивша югославска република Македония в европейската политическа и икономическа система и нейното положение на потенциален кандидат за членство в ЕС въз основа на Договора за Европейския съюз и изпълнението на критериите, определени от Европейския съвет през юни 1993 г., в зависимост от успешното прилагане на настоящото споразумение, по-специално по отношение на регионалното сътрудничество, СЕ СПОРАЗУМЯХА ЗА СЛЕДНОТО:







Член 1

1. Установява се асоциация между Общността и нейните държави-членки, от една страна, и Бивша югославска република Македония от друга страна.

2. Целите на тази асоциация са: — да осигури подходяща рамка за политически диалог между страните, за да позволи развитието на тесни политически връзки между тях, — да подкрепи усилията на Бивша югославска република Македония да развива своето икономическо и международно сътрудничество, по-специално чрез сближаване на законодателството ѝ с това на Общността, — да насърчи хармоничните икономически отношения и постепенно да изгради зона на свободна търговия между Общността и Бивша югославска република Македония, — да насърчи регионалното сътрудничество във всички области, обхванати от настоящото споразумение.







ДЯЛ I

ОБЩИ ПРИНЦИПИ

Член 2

Спазването на демокрацията, принципите на международното право и правата на човека, заявени по-специално във Всеобщата декларация за правата на човека и определени в Заключителния акт от Хелзинки и Парижката харта за нова Европа, зачитането на принципите на международното право и на правовата държава, както и на принципите на пазарната икономика, провъзгласени по-специално в документите на Бонската конференция на КССЕ, ръководи вътрешната и външната политика на страните и представлява съществен елемент на партньорството и на настоящото споразумение.

Член 3

Международният и регионалният мир и стабилност и развитието на добросъседски отношения са от съществено значение за процеса на стабилизиране и асоцииране. Сключването и прилагането на настоящото споразумение се вписват в регионалния подход на Общността, определен в заключенията на Съвета от 29 април 1997 г., въз основа на приноса на отделните държави в региона.

Член 4

Бивша югославска република Македония се задължава да установи сътрудничество и добросъседски отношения с останалите държави в региона, включително да предвиди подходящи взаимни отстъпки по отношение на движението на хора, стоки, капитали и услуги, както и разработването на проекти от общ интерес. Това задължение е ключов фактор за развитието на взаимоотношенията и сътрудничеството между Общността и Бивша югославска република Македония и така допринася за стабилността в региона.

Член 5

1. Асоциацията следва да се осъществи напълно в продължение на един преходен период от не повече от десет години, разделен на два последователни етапа. Целта на това разделение е да позволи постепенното прилагане на разпоредбите на споразумението за стабилизиране и асоцииране и съсредоточаването през първия етап върху областите, посочени в дялове III, V, VI и VII.

2. Съветът за стабилизиране и асоцииране, създаден съгласно член 108, редовно ще следи за прилагането на настоящото споразумение и провеждането от страна на Бивша югославска република Македония на правните, административни, институционални и икономически реформи, в светлината на принципите, посочени в преамбюла и съобразно общите принципи, установени с настоящото споразумение.

3. Четири години след влизането в сила на настоящото споразумение, Съветът за стабилизиране и асоцииране следва да направи оценка на осъществения напредък и да вземе решение за преминаване към втория етап и неговата продължителност, както и за евентуалните изменения, които е необходимо да бъдат направени в съдържанието на разпоредбите, определящи насоките за работа през втория етап. При вземането на това решение Съветът следва да има предвид заключенията от посочения преглед на напредъка.

4. Двата етапа, предвидени в параграфи 1 и 3, не се прилагат за дял IV.

Член 6

Споразумението съответства напълно на съответните разпоредби на СТО и по-специално на член XXIV от Общото споразумение за митата и търговията (ГАТТ) от 1994 г. и член V от Общото споразумение за търговията с услуги (ГАТС).







ДЯЛ II

ПОЛИТИЧЕСКИ ДИАЛОГ

Член 7

Допълнително се развива и укрепва политическият диалог между страните. Той съпътства и засилва сближаването между Европейския съюз и Бивша югославска република Македония и допринася за установяването на тесни връзки на солидарност и нови форми на сътрудничество между страните.

Политическият диалог има за цел да насърчава по-специално:

— сближаването на позициите на страните по международни въпроси, и по-специално по въпроси, които могат да окажат значително въздействие върху някоя от тях,

— регионалното сътрудничество и развитието на добросъседски отношения,

— общите възгледи за сигурността и стабилността в Европа, включително в областите, включени в Общата външна политика и политиката за сигурност на Европейския съюз.

Член 8

Политическият диалог може да протича на многостранна основа и като регионален диалог, в който се включват и други държави от региона.

Член 9

1. На министерско равнище политическият диалог протича в рамките на Съвета за стабилизиране и асоцииране, който притежава обща компетентност по всички въпроси, които страните биха желали да поставят за разглеждане.

2. По искане на страните политическият диалог може да се осъществява и под следните форми: — провеждане на срещи, когато това е необходимо, между висши служители, представляващи от една страна Бивша югославска република Македония, и Председателството на Съвета на Европейския съюз и Комисията — от друга страна, — пълноценно използване на всички дипломатически канали между страните, включително подходящи контакти в трети държави и в рамките на Обединените нации, Организацията за сигурност и сътрудничество и други международни форуми, — всички други средства, които могат да допринесат за укрепването, развитието и задълбочаването на този диалог.

Член 10

Политическият диалог на парламентарно равнище се осъществява в рамките на Парламентарния комитет за стабилизиране и асоцииране, създаден съгласно член 114.







ДЯЛ III

РЕГИОНАЛНО СЪТРУДНИЧЕСТВО

Член 11

В съответствие със задължението ѝ да съдейства за мира и стабилността и за развитието на добросъседски отношения, Бивша югославска република Македония активно ще насърчава регионалното сътрудничество. Чрез своите програми за предоставяне на техническа помощ, Общността също ще подкрепя проекти с регионално или трансгранично измерение.

Когато Бивша югославска република Македония предвижда засилване на сътрудничеството си с една от държавите, посочени в членове 12—14 по-долу, тя следва да информира и да проведе консултации с Общността и нейните държави-членки съгласно разпоредбите на дял X.

Член 12

Сътрудничество с други държави, подписали споразумение за стабилизиране и асоцииране

Не по-късно от подписването на поне едно споразумение за стабилизиране и асоцииране с друга държава, включена в процеса на стабилизиране и асоцииране, Бивша югославска република Македония ще започне преговори със съответната държава или държави, с оглед сключването на договор за регионално сътрудничество, целящ разширяване на областите на сътрудничество между съответните държави.

Основните елементи на този договор ще бъдат:

— политически диалог,

— създаване на зона за свободна търговия между страните в съответствие със съответните разпоредби на СТО,

— взаимни отстъпки във връзка с движението на работници, правото на установяване, предоставянето на услуги, текущи плащания и движение на капитали на равнище, което да съответства на това по настоящото споразумение,

— разпоредби за сътрудничество в други области, независимо от това дали са обхванати от настоящото споразумение, и преди всичко в областта на правосъдието и вътрешните работи.

Ако е необходимо, договорът ще съдържа разпоредби относно създаването на необходимите институционални механизми.

Договорът за регионално сътрудничество се сключва в срок от две години след влизане в сила на поне второто споразумение за стабилизиране и асоцииране. Готовността на Бивша югославска република Македония да сключи подобен договор ще бъде един от основните фактори за по-нататъшното развитие на отношенията между Бивша югославска република Македония и ЕС.

Член 13

Сътрудничество с други страни, включени в процеса на стабилизиране и асоцииране

Бивша югославска република Македония участва в регионално сътрудничество с останалите страни, включени в процеса на стабилизиране и асоцииране в някои или всички области на сътрудничество, обхванати от настоящото споразумение и по-специално тези от общ интерес. Това сътрудничество трябва да съответства на принципите и целите на настоящото споразумение.

Член 14

Сътрудничество със страните-кандидатки за присъединяване към Европейския съюз

Бивша югославска република Македония може да засили сътрудничеството и да сключи договор за регионално сътрудничество с всяка страна кандидатка за присъединяване към ЕС във всяка от областите на сътрудничество, обхванати от настоящото споразумение. Този договор следва позволи постепенното установяване на съответствие между двустранните отношения между Бивша югославска република Македония и съответната страна, и съответстващата част от отношенията между Европейската общност и нейните държави-членки и тази страна.







ДЯЛ IV

СВОБОДНО ДВИЖЕНИЕ НА СТОКИ

Член 15

1. В продължение на срок от не повече 10 години от датата на влизане в сила на настоящото споразумение, Общността и Бивша югославска република Македония постепенно установяват зона за свободна търговия, съобразно разпоредбите на настоящото споразумение и в съответствие с тези на ГАТТ от 1994 г. и на СТО. При това страните се съобразяват с конкретните изисквания, установени по-долу.

2. Комбинираната номенклатура на стоките се прилага за класификацията на стоките в търговията между двете страни.

3. Базовото мито за всеки продукт, спрямо което следва да се прилагат последователно намаленията, определени с настоящото споразумение, следва да бъде митото, приложимо erga omnes в деня, предхождащ подписването на настоящото споразумение.

4. Когато след подписване на настоящото споразумение се приложат erga omnes намаления на митата, по-специално в резултат от постигнати договорености в рамките на СТО, така намалените мита следва да заменят базовото мито, посочено в параграф 3, считано от датата, от която се прилагат тези намаления.

5. Общността и Бивша югославска република Македония взаимно се информират за съответните си базови мита.







ГЛАВА I

ПРОМИШЛЕНИ ПРОДУКТИ

Член 16

1. Разпоредбите на настоящата глава се прилагат за продукти с произход от Общността или от Бивша югославска република Македония, посочени в глави 25 - 97 от Комбинираната номенклатура, с изключение на продуктите, посочени в приложение 1, алинея 1, точка ii) към Споразумението за селското стопанство (ГАТТ 1994).

2. Разпоредбите на членове 17 и 18 не се прилагат за текстилни изделия и за изделия от стомана, както това е предвидено в членове 22 и 23.

3. Търговията между страните с продукти, обхванати от Договора за създаване на Европейската общност за атомна енергия, следва да се осъществява съобразно разпоредбите на този договор.

Член 17

1. От влизането в сила на настоящото споразумение се премахват митата върху вноса в Общността на продукти с произход от Бивша югославска република Македония.

2. Считано от датата на влизане в сила на настоящото споразумение, отпадат количествените ограничения върху вноса в Общността и мерките с равностоен ефект, по отношение на продукти с произход от Бивша югославска република Македония.

Член 18

1. От влизането в сила на настоящото споразумение, се премахват митата върху вноса в Бивша югославска република Македония на стоки с произход от Общността, с изключение на посочените в приложения I и II.

2. Митата върху вноса в Бивша югославска република Македония на стоки с произход от Общността, посочени в приложение I, се намаляват постепенно в съответствие със следната схема: — на 1 януари на първата година след влизане в сила на настоящото споразумение, всички мита се намаляват на 90 % от базовото мито, — на 1 януари на втората година след влизане в сила на настоящото споразумение, всички мита се намаляват на 80 % от базовото мито, — на 1 януари на третата година след влизане в сила на настоящото споразумение, всички мита се намаляват на 70 % от базовото мито, — на 1 януари на четвъртата година след влизане в сила на настоящото споразумение, всички мита се намаляват на 60 % от базовото мито, — на 1 януари на петата година след влизане в сила на настоящото споразумение, всички мита се намаляват на 50 % от базовото мито, — на 1 януари на шестата година след влизане в сила на настоящото споразумение, всички мита се намаляват на 40 % от базовото мито, — на 1 януари на седмата година след влизане в сила на настоящото споразумение, всички мита се намаляват на 30 % от базовото мито, — на 1 януари на осмата година след влизане в сила на настоящото споразумение, всички мита се намаляват на 20 % от базовото мито, — на 1 януари на деветата година след влизане в сила на настоящото споразумение, всички мита се намаляват на 10 % от базовото мито, — на 1 януари на десетата година след влизане в сила на настоящото споразумение, се премахват останалите мита.

3. Митата върху вноса в Бивша югославска република Македония на стоки с произход от Общността, посочени в приложение II, се намаляват постепенно и се премахват окончателно, в съответствие със схемата, определена в това приложение.

4. Считано от датата на влизане в сила на настоящото споразумение, се премахват количествените ограничения върху вноса в Бивша югославска република Македония на стоки с произход от Общността и мерките с равностоен ефект.

Член 19

С влизането в сила на настоящото споразумение, Общността и Бивша югославска република Македония премахват в търговията помежду си всички такси, имащи равностоен ефект на мита върху вноса.

Член 20

1. От влизането в сила на настоящото споразумение Общността и Бивша югославска република Македония премахват всички мита върху износа и всички такси с равностоен ефект.

2. От влизането в сила на настоящото споразумение, Общността и Бивша югославска република Македония премахват всички количествени ограничения върху износа и всички мерки с равностоен ефект.

Член 21

Бивша югославска република Македония декларира своята готовност да намали мита си в търговията с Общността по-бързо от предвиденото в член 18, ако общата икономическа ситуация и ситуацията в съответния стопански отрасъл позволяват това.

Съветът за стабилизиране и асоцииране прави препоръки в този смисъл.

Член 22

Протокол 1 определя договореностите, приложими за посочените в него текстилни изделия.

Член 23

Протокол 2 определя договореностите, приложими за посочените в него изделия от стомана.







ГЛАВА II

ЗЕМЕДЕЛИЕ И РИБАРСТВО

Член 24

Определение

1. Разпоредбите от настоящата глава се прилагат в търговията със селскостопански и рибни продукти с произход от Общността или от Бивша югославска република Македония.

2. Понятието „селскостопански и рибни продукти“ включва продуктите, посочени в глави 1 - 24 от Комбинираната номенклатура и продуктите, посочени в приложение 1, алинея 1, точка ii) от Споразумението за селското стопанство (ГАТТ 1994).

3. Това определение обхваща риба и рибни продукти, включени в глава 3, позиции 1604 и 1605, и подпозиции 0511 91 , 2301 20 00 и ex 1902 20 ( 1 ).

Член 25

Протокол 3 определя търговските договорености за посочените в него преработени селскостопански продукти.

Член 26

1. От влизането в сила на настоящото споразумение Общността премахва всички количествени ограничения и всички мерки с равностоен ефект върху вноса на селскостопански и рибни продукти с произход от Бивша югославска република Македония.

2. От датата на влизане в сила на настоящото споразумение Бивша югославска република Македония премахва всички количествени ограничения и всички мерки с равностоен ефект върху вноса на селскостопански и рибни продукти с произход от Общността.

▼M5

Член 27

Селскостопански продукти

1. Европейският съюз премахва митата и таксите с равностоен ефект за внос на селскостопански продукти с произход от бившата югославска република Македония, с изключение на тези от позиции 0102 , 0201 , 0202 , 1701 , 1702 и 2204 от Комбинираната номенклатура.

За обхванатите от глави 7 и 8 на Комбинираната номенклатура продукти, за които Общата митническа тарифа предвижда прилагането на мита ad valorem и специфично мито, отмяната се отнася единствено до частта ad valorem на митото.

2. От датата на влизане в сила на Протокола към настоящото споразумение, като се вземе предвид присъединяването на Република Хърватия към Европейския съюз, Европейският съюз определя митата, които се прилагат върху вноса в Европейския съюз на продуктите от „младо говеждо“ (baby beef), посочени в приложение III и с произход от бившата югославска република Македония, на 20 % от митото ad valorem и 20 % от специфичното мито, определени в Общата митническа тарифа на Европейските общности, които мита важат в рамките на годишна тарифна квота от 1 650 тона — тегло на трупно месо.

Европейският съюз прилага безмитен достъп при внос в Европейския съюз за продукти с произход от бившата югославска република Македония от позиции 1701 и 1702 от Комбинираната номенклатура в рамките на годишна тарифна квота от 7 000 тона (нетно тегло).

3. От датата на влизане в сила на Протокола към настоящото споразумение, като се вземе предвид присъединяването на Република Хърватия към Европейския съюз, бившата югославска република Македония: а) премахва митата върху вноса на някои селскостопански продукти с произход от Европейския съюз, посочени в приложение IV а); б) премахва митата върху вноса на някои селскостопански продукти с произход от Европейския съюз, посочени в приложение IV б), в рамките на тарифните квоти, посочени за всеки продукт в това приложение; в) прилага митата върху вноса на някои селскостопански продукти с произход от Европейския съюз, посочени в приложение IV в), в рамките на тарифните квоти.

4. Търговските договорености, приложими за вина и спиртни напитки, ще бъдат определени в отделно споразумение за вината и спиртните напитки.

▼B

Член 28

Рибни продукти

1. От датата на влизане в сила на настоящото споразумение Общността премахва изцяло митата върху рибата и рибните продукти с произход от Бивша югославска република Македония. За продуктите, посочени в приложение V а), важат предвидените в него разпоредби.

▼M5

2. Бившата югославска република Македония премахва всички такси с равностоен ефект на мито и премахва митата, прилагани за внос на риба и рибни продукти с произход от Европейския съюз, с изключение на продуктите, изброени в приложения V б) и V в), които съдържат тарифните намаления за продуктите, изброени в тях.

▼B

Член 29

1. С оглед на обема на търговията със селскостопански и рибни продукти между страните, особената чувствителност на този вид продукти, правилата на общата селскостопанска политика и политика за рибарството, правилата на селскостопанската политика на Бивша югославска република Македония, значението на земеделието за стопанството на Бивша югославска република Македония, производствения и експортния потенциал на традиционните за страната отрасли и пазари, и последиците от многостранните търговски преговори в рамките на СТО, Общността и Бивша югославска република Македония по-късно от 1 януари 2003 г. преразглеждат в рамките на Съвета за стабилизиране и асоцииране, за всеки отделен продукт и на систематизирана и реципрочна основа, възможностите за взаимно предоставяне на допълнителни отстъпки, с цел по-голямата либерализация на търговията със земеделски и рибни продукти.

2. Разпоредбите на настоящата глава по никакъв начин не засягат възможността за едностранно прилагане от едната или другата страна на по-благоприятни мерки.

Член 30

Независимо от останалите разпоредби на настоящото споразумение, и по-специално в член 37, предвид особената чувствителност на пазарите на селскостопански и рибни продукти, когато вноса на продукти с произход от една от двете страни, за който се прилагат отстъпките, предоставени по членове 25, 27 и 28, предизвика сериозно разстройство на пазара или във вътрешните регулаторни механизми на другата страна, страните незабавно да провеждат консултации за намиране на подходящо решение. До намирането на такова решение, засегнатата страна може да предприеме мерките, които счита за необходими.







ГЛАВА III

ОБЩИ РАЗПОРЕДБИ

Член 31

Разпоредбите на настоящата глава, се прилагат за всички продукти в търговията между страните, освен в случаите, когато в настоящото споразумение или в протоколи 1, 2 и 3 е предвидено друго.

Член 32

Запазване на съществуващо положение (Statu quo)

1. От влизането в сила на настоящото споразумение в търговията между Общността и Бивша югославска република Македония не се въвеждат нови мита върху вноса или износа, нито такси с равностоен ефект, а съществуващите не се увеличават.

2. От влизането в сила на настоящото споразумение в търговията между Общността и Бивша югославска република Македония не се въвеждат нови количествени ограничения върху вноса или износа, както и мерки с равностоен ефект, а съществуващите не се правят по-ограничителни.

3. Без да се засягат на предоставените по член 26 отстъпки, разпоредбите на параграфи 1 и 2 от настоящия член не ограничават по какъвто и да е начин прилагането на съответните селскостопански политики на Бивша югославска република Македония и на Общността или предприемането на мерки в изпълнение на тези политики, ако не засягат режима на внос, предвиден в приложения III, IV а) , б) и в) и V а) и б).

Член 33

Забрана за финансова дискриминация

1. Страните се въздържат от и отменят съществуващите мерки или практики от вътрешно фискално естество, установяващи пряко или косвено дискриминация между продукти на едната страна и подобни продукти с произход от територията на другата страна.

2. Продуктите, изнасяни за територията на едната от страните, не могат да се ползват от възстановяване на суми, платени като вътрешни данъци в размери, надвишаващи сумата на преките или косвените данъци, наложени върху тях.

Член 34

Разпоредбите относно отмяната на митата върху вноса са прилагат и за митата от фискално естество.

Член 35

Митнически съюзи, зони за свободна търговия, спогодби за погранична търговия

1. Настоящото споразумение не изключва възможността за запазване на съществуващи или създаване на нови митнически съюзи и зони за свободна търговия,или сключването на спогодби за погранична търговия, освен когато те изменят търговските договорености, предвидени с настоящото споразумение.

2. По време на преходните периоди, определени в членове 17 и 18, настоящото споразумение не засяга изпълнението на конкретните преференциални договорености относно движението на стоки, предвидени в предходни спогодби за погранична търговия между една или повече държави-членки и Социалистическа федеративна република Югославия, по които Бивша югославска република Македония е встъпила като страна, или произтичащи от посочените в дял III двустранни споразумения, сключени от Бивша югославска република Македония с цел насърчаване на регионалната търговия.

3. Консултациите между страните относно споразуменията, посочени в параграфи 1 и 2 от настоящия член, а когато бъде отправено искане — и по други важни въпроси, свързани с техните съответни търговски политики към трети страни, се провеждат в рамките на Съвета за стабилизиране и асоцииране. В частност, подобни консултации се провеждат, когато към Общността се присъедини трета страна, за да се осигури зачитането на взаимните интереси на Общността и Бивша югославска република Македония, посочени в настоящото споразумение.

Член 36

Дъмпинг

1. Когато една от страните установи наличието на дъмпинг в търговията с другата страна по смисъла на член VI от Споразумението за митата и търговията (ГАТТ) от 1994 г., тя може да предприеме съответните мерки срещу тази практика съобразно Споразумението за прилагане на член VI от ГАТТ 1994 и нейното вътрешно законодателство.

2. В случаите по параграф 1 от настоящия член Съветът за стабилизиране и асоцииране следва да бъде информиран за дъмпинга, веднага след като властите на страната вносител започнат разследването. Когато в срок до 30 дни от внасянето на въпроса в Съвета за стабилизиране и асоцииране, дъмпингът не бъде прекратен по смисъла на член VI на ГАТТ или не бъде намерено друго задоволително решение, страната вносител може да предприеме подходящи мерки.

Член 37

Обща предпазна клауза

1. Когато продукт на едната от страните се внася на територията на другата в толкова увеличени количества и при такива условия, че да причинят или да заплашат да причинят: — сериозна вреда за местната производители на подобни или пряко конкуриращи го продукти на територията на страната вносител, или — сериозно смущение в някой от стопанските отрасли или затруднения, които могат да доведат до сериозно влошаване на икономическата обстановка в определен район на страната вносител, страната вносител може да предприеме съответните мерки при спазване на условията и в съответствие с предвидените в настоящия член процедури.

2. Общността и Бивша югославска република Македония прилагат помежду си предпазни мерки единствено съобразно разпоредбите на настоящото споразумение. Подобни мерки не следва да превишават необходимото за преодоляване на възникналите затруднения и следва обикновено да се изразяват във временно преустановяване на по-нататъшното намаляване на евентуално приложимите митнически ставки, предвидени за съответния продукт от настоящото споразумение, или в увеличаване на митническата ставка за този продукт.

Тези мерки следва да съдържат разпоредби, предвиждащи постепенното им премахване най-късно след изтичане на определен срок. Мерките не следва да се предприемат за срок, надвишаващ една година. При особени изключителни обстоятелства мерките могат да се предприемат за общ срок, ненадвишаващ три години. Не се допуска прилагане на предпазна мярка за внос на продукт, който вече е била предмет на подобна мярка, в продължение на не по-малко от три години след изтичане на срока на мярката.

3. В случаите, определени в настоящия член - преди да предприемат предвидените в него мерки, а в случаите, за които се прилага параграф 4, буква б) от настоящия член — възможно най-скоро, Общността или Бивша югославска република Македония — според случая, предоставят на Комитета за стабилизиране и асоцииране цялата съответна информация, за да се намери решение, приемливо за двете страни.

4. За прилагането на горните параграфи се прилагат следните разпоредби: а) затрудненията, произтичащи от посочената в настоящия член ситуация, се внасят за разглеждане в Комитета за стабилизиране и асоцииране, който може да вземе необходимите решения за отстраняване на тези затруднения. Когато в срок до 30 дни, след като въпросът бъде внесен в Комитета за стабилизиране и асоцииране, той или страната износител не са взели решение за отстраняване на затрудненията или не е намерено друго удовлетворително решение, страната вносител може да предприеме подходящи мерки за преодоляване на трудностите в съответствие с настоящия член. При избора на предпазна мярка се дава приоритет на онези мерки, които в най-малка степен засягат постигнатите с настоящото споразумение договорености; б) когато изключителни и сериозни обстоятелства, изискващи незабавни действия, не позволяват предварителното уведомяване или разглеждане — в зависимост от случая, засегнатата страна може, в хипотезите, предвидени в настоящия член, да приложи необходимите предпазни мерки за справяне със ситуацията, като незабавно информира за това другата страна.

5. Предпазните мерки се нотифицират незабавно на Комитета за стабилизиране и асоцииране и са предмет на периодични консултации в рамките на този орган, по-специално с оглед определянето на схема за тяхното премахване, когато обстоятелствата го позволяват.

6. Ако Общността или Бивша югославска република Македония приложат спрямо вноса на продуктите, които могат да предизвикат затруднения като посочените в настоящия член, определена административна процедура, целяща бързото получаване на информация за развитието на търговския обмен, съответната страна информира другата за това.

Член 38

Дефицит

1. Когато спазването на разпоредбите на настоящия дял води до: а) сериозен дефицит или заплаха за такъв на храни или други продукти от основно значение за страната износител или б) реекспорт за трета страна на стока, спрямо която страната износител поддържа количествени ограничения, мита върху износа или мерки и такси с равностоен ефект, и когато посочените обстоятелства предизвикват или е вероятно да предизвикат значителни затруднения за страната износител, тази страна може да предприеме подходящи мерки при условията и в съответствие с предвидените в настоящия член процедури.

2. При избора на мярка се дава приоритет на онези мерки, които в най-малка степен засягат действието на договореностите, постигнати с настоящото споразумение. Подобни мерки не следва да се прилагат по начин, който е средство за упражняване на произволна или неоправдана дискриминация при едни и същи условия или прикрито ограничение на търговията, и те следва да бъдат премахнати, когато условията не оправдават тяхното оставане в сила.

3. Преди да предприемат предвидените в параграф 1 от настоящия член мерки, а в случаите, за които се прилага параграф 4 на настоящия член — възможно най-скоро, Общността или Бивша югославска република Македония, според случая, предоставят на Комитета за стабилизиране и асоцииране цялата съответна информация за намирането на решение, приемливо за страните. В рамките на Комитета за стабилизиране и асоцииране страните могат да постигнат съгласие за необходими за отстраняване на затрудненията средства. Когато в срок от 30 дни от внасяне на въпрос в Комитета за стабилизиране и асоцииране не бъде постигнато споразумение, страната износител може да приложи мерки по отношение на износа на съответните продукти в съответствие с настоящия член.

4. Когато изключителни и сериозни обстоятелства, изискващи незабавни действия, не позволяват предварителното уведомяване или разглеждане — в зависимост от случая, Общността или Бивша югославска република Македония, в зависимост от това коя е засегнатата страна, може да приложи необходимите предпазни мерки за справяне със ситуацията, като незабавно информира за това другата страна.

5. Предпазните мерки, приложени съгласно настоящия член, се нотифицират незабавно на Комитета за стабилизиране и асоцииране и са предмет на периодични консултации в рамките на този орган, по-специално с оглед определянето на схема за тяхното премахване, когато обстоятелствата го позволяват.

Член 39

Държавен монопол

Бивша югославска република Македония постепенно приспособява всеки съществуващ държавен монопол с търговски характер, за да гарантира в края на петата година от влизането в сила на настоящото споразумение липсата на дискриминация по отношение на условията за снабдяване и разпространение на стоките между гражданите на държавите-членки и тези на Бивша югославска република Македония. Съветът за стабилизиране и асоцииране се информира за предприетите мерки за постигане на тази цел.

Член 40

Протокол 4 определя правилата за произход за прилагането на тарифните преференции, предвидени по настоящото споразумение.

Член 41

Допустими ограничения

Настоящото споразумение не изключва възможността за прилагане на забрани или ограничения по отношение на вноса, износа или транзита на стоки, обосновани от съображения за обществен морал, обществен ред, обществена сигурност, закрила на здравето и живота на хората, животните и растенията, опазване на природните ресурси, опазване на националните ценности с художествена, историческа или археологическа стойност, или закрила на интелектуалната, индустриалната и търговската собственост, нито за правила, отнасящи се до златото и среброто. При все това, тези забрани или ограничения не трябва да представляват средство за произволна дискриминация или прикрито ограничение в търговията между страните.

Член 42

Двете страни се договарят да си сътрудничат за намаляване вероятността от измами при прилагането на търговските разпоредби на настоящото споразумение.

Независимо от останалите разпоредби на настоящото споразумение, и по-специално членове 30, 37 и 88 и протокол 4, когато една от страните установи, че са налице достатъчно доказателства за извършване на измами, като например значително увеличаване на търговията с продукти от едната страна към другата, което надхвърля равнището съответстващо на икономическите условия като нормални производствени мощности и капацитет за износ, или при непредоставяне от една страна на другата на необходимото административно съдействие за проверка на доказателства за произход, двете страни незабавно провеждат консултации за намиране на подходящо решение. До намирането на такова решение, засегнатата страна може да предприеме подходящи мерки, каквито счете за необходими. При избора на мерките се дава приоритет на онези мерки, които в най-малка степен засягат действието на договреностите, постигнати с настоящото споразумение.

Член 43

Прилагането на настоящото споразумение не засяга прилагането на разпоредбите на правото на Общността за Канарските острови.







ДЯЛ V

ДВИЖЕНИЕ НА РАБОТНИЦИ, УСТАНОВЯВАНЕ, ПРЕДОСТАВЯНЕ НА УСЛУГИ, ДВИЖЕНИЕ НА КАПИТАЛИ







ГЛАВА I

ДВИЖЕНИЕ НА РАБОТНИЦИ

Член 44

1. При спазване на действащите в държавите-членки разпоредби и условия: — третирането на работниците граждани на Бивша югославска република Македония, които са законно наети на работа на територията на определена държава-членка, ще бъде свободно от каквато и да е дискриминация, основана на гражданство, по отношение на условия за труд, заплащане или освобождаване в сравнение с нейните собствени граждани; — законно пребиваващите съпруг и деца на работник, законно нает на територията на държава-членка, с изключение на сезонните работници и на работници, наети по силата на двустранни споразумения по смисъла на чл. 45 , освен ако не е предвидено друго по такива споразумения, ще имат достъп до пазара на работна сила на съответната държава- членка за времето на разрешеното на работника пребиваване за целите на наемането.

2. При спазване на действащите в Бивша югославска република Македония разпоредби и условия, тя предоставя третирането, посочено в параграф 1, на работници - граждани на държава-членка, които са законно наети за работа на нейната територия, както и на техните съпрузи и деца, които са законно пребиваващи на същата територия.

Член 45

1. Вземайки предвид ситуацията на пазарите на труда в държавите-членки, при спазване на тяхното законодателство и действащите в тях правила в областта на движението на работници: — съществуващите улеснения за достъп при наемане на работниците от Бивша югославска република Македония, предоставени от държави-членки по двустранни споразумения, следва да бъдат запазени и по възможност - подобрени, — останалите държави-членки ще разглеждат възможността да сключат подобни споразумения.

2. Съветът за стабилизиране и асоцииране разглежда възможността за предоставяне на други подобрения, включително улеснения за достъп до професионално обучение, в съответствие с правилата и процедурите, действащи в държавите-членки, и вземайки предвид ситуацията на пазара на труда в държавите- членки и в Общността.

Член 46

Приемат се правила за координиране на системите за социална сигурност за работниците граждани на Бивша югославска република Македония, законно наети на работа на територията на определена държава-членка, както и за законно пребиваващите там членове на техните семейства. За тази цел, с решение на Съвета за стабилизиране и асоцииране, което не следва да засяга евентуални права или задължения, произтичащи от двустранни споразумения, в които е предвидено по-благоприятно третиране, се приемат следните разпоредби:

— всички периоди на осигуряване, работа или пребиваване на такива работници в отделните държави-членки се сумират за целите на отпускане на пенсии и обезщетения за старост, инвалидност или смърт и за целите на здравното осигуряване на работниците и членовете на техните семейства;

— всички пенсии или обезщетения за старост, смърт, трудови злополуки или професионални заболявания или инвалидност, произтичаща от тях, с изключение на помощи, за които не се правят вноски, могат да бъдат свободно прехвърляни по законния курс на съответната държава-членка или съответните държави-членки, които дължат плащането;

— съответните работници получават семейни добавки за членовете на техните семейства, определени по-горе.

Бивша югославска република Македония третира работниците - граждани на държава-членка, законно наети на работа на нейната територията, както и законно пребиваващите в тази държава членове на техните семейства, по начина, посочен във второ и трето тире от първа алинея.







ГЛАВА II

УСТАНОВЯВАНЕ

Член 47

По смисъла на настоящото споразумение:

а) „дружество от Общността“ и „дружество от Бивша югославска република Македония“ означава дружество, създадено съгласно законите на държава-членка или на Бивша югославска република Македония, което има седалище, централно управление или място на стопанска дейност на територията на Общността или на Бивша югославска република Македония. Когато обаче дружеството, създадено съгласно законодателството на държавата-членка или съответно на Бивша югославска република Македония, притежава само уставно седалище на територията на Общността или на Бивша югославска република Македония, то ще се смята за дружество от Общността или за дружество от Бивша югославска република Македония, когато дейността му е действително и трайно свързана съответно с икономиката на една от държавите-членки или на Бивша югославска република Македония;

б) „дъщерно дружество“ на дружество означава дружество, действително контролирано от първото;

в) „клон“ на дружество означава място на стопанска дейност без правосубектност, което изглежда дълготрайно установено, като например разширение на дружеството-майка, има собствено управление и е материално обезпечено да води преговори с трети страни така че последните, независимо че знаят, че при необходимост се установява юридическа връзка с дружеството-майка, чиято централа е в чужбина, не се налага да работят директно с това дружество-майка, а могат да водят преговори на мястото на стопанска дейност, което представлява разширението;

г) „установяване“ означава: i) по отношение на граждани — правото да образуват предприятия, и по-специално дружества, които те ефективно контролират. Качеството им на ръководител на търговско предприятие не им дава право на търсене и приемане на работа на трудовия пазар на другата страна, нито предоставя право на достъп до трудовия пазар на другата страна; ii) по отношение на дружества от Общността или от Бивша югославска република Македония — правото да упражняват стопанска дейност, като създадат дъщерни дружества и клонове съответно в Бивша югославска република Македония или в Общността;

д) „дейност“ означава осъществяването на стопанска дейност;

е) „стопанска дейност“ означава дейност с промишлен или търговски характер, както и свободни професии и занаяти;

ж) „гражданин на Общността“ и „гражданин на Бивша югославска република Македония“ означава съответно физическо лице гражданин на една от държавите-членки или на Бивша югославска република Македония;

з) по отношение на международния морски транспорт, включително дейности от комбиниран транспорт, включващ морски преход, от разпоредбите на настоящата глава и глава III се ползват гражданите на държавите-членки или на Бивша югославска република Македония, установени извън Общността или Бивша югославска република Македония, както и дружествата за корабоплаване, установени извън Общността или Бивша югославска република Македония и контролирани от граждани на една от държавите- членки или на Бивша югославска република Македония, ако техните плавателни съдове са регистрирани в тази държава-членка или в Бивша югославска република Македония, в съответствие с тяхното съответно законодателство;

и) „финансови услуги“ обхваща дейностите, посочени в приложение VI. Съветът за стабилизиране и асоцииране може да разширява или изменя приложното поле на посоченото приложение.

Член 48

1. От влизането в сила на настоящото споразумение Бивша югославска република Македония следва да осигури: i) по отношение на установяването на дружества от Общността — третиране, не по-малко благоприятно от това, предоставено на нейните собствени дружества или на дружества от трета страна, ако то е по-благоприятно, и ii) по отношение на дейността на вече установени дъщерни дружества и клонове на дружества от Общността в Бивша югославска република Македония — третиране, не по-малко благоприятно от това, предоставено на нейните собствени дружества и клонове или на дъщерни дружества и клоновете на дружества от трета страна, ако то е по-благоприятно.

2. Бивша югославска република Македония не приема нови разпоредби или мерки, които въвеждат дискриминация по отношение на установяването или дейността на нейна територия на дружества от Общността спрямо нейните собствени дружества.

3. От влизането в сила на настоящото споразумение Общността и нейните държави-членки предоставят: i) по отношение на установяването на дружества от Бивша югославска република Македония — третиране, не по-малко благоприятно от предоставяното от държавите-членки на техните собствени дружества или на дружествата от трета страна, ако то е по-благоприятно; ii) по отношение на дейността на дъщерни дружества и клонове на дружества от Бивша югославска република Македония — третиране, не по-малко благоприятно от предоставяното от държавите-членки на дъщерните дружества и клоновете на техните собствени дружества или на установени на тяхна територия дъщерни дружества и клонове на дружества от трета страна, ако то е по-благоприятно.

4. Пет години след влизането в сила на настоящото споразумение и с оглед на съдебната практика на Съда на Европейските общности и положението на пазара на труда, Съветът за стабилизиране и асоцииране ще разгледа необходимостта от включване в обхвата на горните разпоредби възможността за установяване на граждани на двете страни по споразумението за извършване на стопанска дейност като самонаети лица.

5. Независимо от разпоредбите на настоящия член: а) от влизането в сила на настоящото споразумение дъщерните дружества и клоновете на дружества от Общността имат право да ползват и наемат недвижимо имущество в Бивша югославска република Македония; б) дъщерните дружества на дружества от Общността имат право да придобиват и да притежават недвижимо имущество, а - по отношение на публична собственост или собственост с обществено значение, включително природни ресурси, земеделска земя и гори - същите права като дружествата от Бивша югославска република Македония, когато тези права са необходими за осъществяването на стопанската дейност, за която са били установени в Бивша югославска република Македония; в) в края на първия етап от преходния период Съветът за стабилизиране и асоцииране ще разгледа възможността за разширяване на правата, предвидени в буква б), и по отношение на клонове на дружества от Общността.

Член 49

1. При спазване на разпоредбите на член 48 и с изключение на финансовите услуги, посочени в приложение VI, всяка страна може да урежда установяването и дейността на дружества и граждани на нейна територия, при условие че тази уредба не установява дискриминация спрямо дружества и граждани на другата страна в сравнение с нейните собствени дружества и граждани.

2. По отношение на финансовите услуги, независимо от всякакви други разпоредби на настоящото споразумение, на никоя страна не се забранява да прилага предпазни мерки, включително за закрила на инвеститорите, вложителите, притежателите на застрахователни полици или на лицата, притежаващи фидуциарни права, или за осигуряване целостта и стабилността на финансовата система. Такива мерки не се прилагат с цел неизпълнение на задълженията на страната по споразумението.

3. Нищо в споразумението не може да се тълкува като изискване към дадена страна да разкрива информация свързана с дейността и сметките на отделни клиенти или всякаква поверителна или защитена информация, която е на разположение на публичните институции.

Член 50

1. Разпоредбите на настоящия член не се прилагат за въздушния, вътрешния воден транспорт и морския каботаж.

2. Съветът за стабилизиране и асоцииране може да дава препоръки за подобряване на установяването и дейността в областите, посочени в параграф 1.

Член 51

1. Разпоредбите на членове 48 и 49 не препятстват прилагането от всяка страна на специални правила относно установяването и дейността на нейна територия на клонове на дружества от другата страна, които не са учредени на територията на първата, когато прилагането им е оправдано от юридическите или технически различия между такива клонове и клоновете на дружества, учредени на нейна територия, или в сферата на финансовите услуги — от съображения за предпазливост.

2. Разликата в третирането на тези клонове не надхвърля на необходимото с оглед на юридическите или технически различия, или в случая за финансовите услуги — на съображенията за предпазливост.

Член 52

С цел да се улесни достъпа до регулирани професии за гражданите на Общността и гражданите на Бивша югославска република Македония, съответно в Бивша югославска република Македония и в Общността, Съветът за стабилизиране и асоцииране проучва какви стъпки е необходимо да бъдат предприети за взаимно признаване на квалификацията.Той може да предприема всички необходими мерки в тази връзка.

Член 53

1. Дружество от Общността или дружество от Бивша югославска република Македония, установено съответно на територията на Бивша югославска република Македония или на Общността, има право да наема или да осигурява наемането на работа в своите дъщерни дружества и клонове, съгласно действащите закони на приемащата страна, на територията на Бивша югославска република Македония, респективно на Общността, граждани на държавите-членки на Общността или на Бивша югославска република Македония, при условие че тези служители са ключов персонал съгласно определението на параграф 2 и че те се наемат изключително от тези дружества или техните дъщерни дружества и клонове. Разрешителните за пребиваване и за работа на такива служители обхващат само периода на тази заетост.

2. Ключов персонал на горните дружества, наричани по-долу „организации“, са „командировани кадри“, съгласно определението на буква в), попадащи в следните категории, при условие че организацията притежава правосубектност и че съответните лица са били нейни служители или съдружници (но не в качеството на мажоритарни акционери) най-малко през годината, непосредствено предшестваща командироването: а) лица, заемащи отговорна длъжност в определена организация, които основно ръководят управлението на предприятието, които се контролират и получават общи насоки от съвета на директорите или акционерите на дружеството или от техния равностоен орган и които: — управляват предприятието или отдел или подразделение на предприятието, — упражняват надзор и контрол върху работата на други служители с надзорни, професионални или ръководни функции, — имат право лично да назначават и освобождават служители или да дават препоръки по въпросите за назначаване и освобождаване, или други кадрови въпроси; б) лицата, работещи в определена организация, които притежават необичайни познания, които са от съществено значение за обслужването, изследователското оборудване, технологиите или управлението на предприятието. Оценката на такива познания може да отразява, освен специфичните познания за предприятието, високото ниво на квалификация за вида работа или професия, изискваща специфични технически познания, включително членство в регулирана професия; в) „командирован кадър“ се определя като физическо лице, работещо в оперделена организация на територията на една от страните и което е временно преместено на територията на другата страна за целите на извършване на стопанска дейност; съответната организация трябва да притежава свое основно място на стопанска дейност на територията на едната страна и командироването трябва да е към предприятие (дъщерно дружество, клон) на тази организация, което реално осъществява подобна стопанска дейност на територията на другата страна.

3. Влизането и временното пребиваване на територията на Общността или на Бивша югославска република Македония на граждани съответно на Бивша югославска република Македония и на Общността, се допуска когато тези представители на дружества са лица на отговорна длъжност по смисъла на параграф 2, буква а), и отговарят за учредяването в Общността на дъщерно дружество или клон на дружество от Бивша югославска република Македония, или на дъщерно дружество или клон на дружество от Общността, установено в Бивша югославска република Македония, съответно в държава-членка на Общността или в Бивша югославска република Македония, когато: — тези представители не осъществяват директни продажби или не предоставят услуги , и — дружеството има свое основно място на стопанска дейност съответно извън Общността или Бивша югославска република Македония и не притежава друг представител, офис, клон или дъщерно дружество съответно в тази държава — членка на Общността или в Бивша югославска република Македония.

Член 54

През първите четири години след датата на влизане в сила на настоящото споразумение, Бивша югославска република Македония може да въвежда мерки, които дерогират от разпоредбите на настоящата глава относно установяването на дружества и граждани на Общността в определени промишлени отрасли, които:

— са в процес на преструктуриране или са изправени пред сериозни затруднения, по-специално в случаите когато те водят до сериозни социални проблеми в Бивша югославска република Македония, или

— са изправени пред загуба или драстично намаляване на общия пазарен дял, притежаван от дружества или граждани от Бивша югославска република Македония от определен сектор или промишлен отрасъл в Бивша югославска република Македония, или

— са новосъздаващи се промишлени отрасли в Бивша югославска република Македония.

Тези мерки:

(i) престават да се прилагат най-късно 2 години след изтичане на първия етап от преходния период,

(ii) са разумни и необходими с оглед подобряване на положението, и

(iii) не въвеждат дискриминация по отношение дейността на дружества и граждани на Общността, които по времето на въвеждането на дадена мярка вече са установени в Бивша югославска република Македония, спрямо дружества или граждани на Бивша югославска република Македония.

Когато това е възможно, при разработването и прилагането на подобни мерки, Бивша югославска република Македония осигурява преференциално третиране на дружества и граждани от Общността, което в никакъв случай не трябва да бъде по-неблагоприятно от това, което се осигурява за дружества и граждани на която и да е трета страна.Преди въвеждането на такива мерки Бивша югославска република Македония се консултира със Съвета за асоцииране и не ги прилага преди изтичането на срок от един месец от уведомяването на Съвета за конкретните мерки, които ще бъдат въведени, освен когато опасността от непоправима вреда изисква вземането на спешни мерки, в който случай Бивша югославска република Македония се консултира със Съвета за асоцииране веднага след тяхното въвеждане.

След изтичане на четвъртата година след влизане в сила на споразумението, Бивша югославска република Македония може да въвежда такива мерки само със съгласието на Съвета за стабилизиране и асоцииране и при условия, определени от последния.







ГЛАВА III

ПРЕДОСТАВЯНЕ НА УСЛУГИ

Член 55

1. Страните поемат задължението в съответствие с посочените по-долу разпоредбите да предприемат необходимите стъпки, позволяващи прогресивното предоставяне на услуги от дружества от Общността или от Бивша югославска република Македония, установени в страна, различна от тази на получателя на услугите.

2. Успоредно с процеса на либерализация, предвиден в параграф 1, страните разрешават временното движение на физически лица, които предоставят услуги или са наети от предоставящи услуги лица като ключов персонал по смисъла на член 53, включително физически лица, които са представители на дружества или граждани от Общността или от Бивша югославска република Македония и търсят временно влизане за целите на преговори за продажба на услуги или сключване на договори за продажба на услуги от името на предоставящия услугите, в случаите когато тези представители няма да бъдат ангажирани в директни продажби на населението или в предоставянето на услуги от тях самите.

3. От втория етап на преходния период Съветът за стабилизиране и асоцииране взема необходимите мерки за постепенно прилагане разпоредбите на параграф 1. Взема се предвид постигнатия от страните напредък за сближаване на техните законодателства.

Член 56

1. Страните не предприемат мерки или действия, които могат да доведат до установяване на условия за предоставяне на услуги от гражданите и дружествата от Общността или Бивша югославска република Македония, установени в страна, различна от тази на получателя на услугите, които са значително по-ограничителни от тези, съществуващи в деня, предхождащ деня на влизане в сила на споразумението.

2. Когато една от страните счита, че въведените след влизане в сила на настоящото споразумение от другата страна мерки водят до положение, което е значително по-ограничително по отношение на условията за предоставяне на услуги в сравнение със съществуващото към датата на влизане в сила на Споразумението, първата страна може да поиска от другата започването на консултации.

Член 57

По отношение на предоставянето на транспортни услуги между Общността и Бивша югославска република Македония се прилагат следните разпоредби:

1. в областта на наземния транспорт взаимоотношенията между страните се уреждат със Споразумението между Европейската общност и Бивша югославска република Македония в областта на транспорта, в сила от 28 ноември 1997 г. Страните потвърждават значението, което отдават на правилното прилагане на това споразумение;

2. в областта на международния морски транспорт — страните се задължават ефективно да прилагат принципа за неограничен достъп до международните морски пазари и трафик на търговска основа. а) горната разпоредба не засяга правата и задълженията, произтичащи от Конвенцията на Организацията на обединените нации за кодекса на поведение на конферентните морски линии, така както са приложими за договарящите страни по настоящото споразумение. Неконферентните линии могат свободно да се конкурират с конферентните линии, доколкото се придържат към принципа за лоялна конкуренция на търговска основа; б) страните потвърждават, че ще се придържат към принципа на свободната конкуренция по отношение на търговията с течни и твърди насипни товари.

3. При прилагане принципите на параграф 2, страните: а) се въздържат от включване на разпоредби за разпределяне на товарите в бъдещи двустранни споразумения с трети страни, освен при изключителни обстоятелства, когато корабните превозвачи от едната или другата страна по настоящото споразумение не биха имали реално друга възможност да участват в превозите към и от съответната трета държава; б) забраняват, в бъдещи двустранни споразумения, разпоредби за разпределяне на товарите, отнасящи се до сухи и течни насипни товари; в) премахват, при влизане в сила на настоящото споразумение, всички едностранни мерки, а също и административните, технически и други пречки, които могат да имат ограничителен или дискриминационен ефект върху свободното предоставяне на услуги в международния морски транспорт.

4. С оглед осигуряване на координирано развитие и постепенна либерализация на транспорта между страните в съответствие с техните съответни търговски нужди, условията за взаимен пазарен достъп във въздушния транспорт ще бъдат уредени със специално споразумение, които ще бъде договорено между страните след влизане в сила на настоящото споразумение.

5. Преди сключването на споразумението, посочено в параграф 4, страните няма да предприемат мерки или действия, които са по— ограничителни или дискриминационни в сравнение със съществуващите преди влизането в сила на настоящото споразумение.

6. По време на преходния период Бивша югославска република Македония постепенно приспособява своето законодателство, включително административните, технически и други норми, към законодателството на Общността, приложимо в областта на въздушния и наземен транспорт, доколкото това спомага за либерализацията и взаимния достъп до пазарите на страните и улеснява движението на пътници и стоки. Успоредно с общия напредък в постигане на целите на настоящата глава, Съветът за стабилизиране и асоцииране ще разгледа способите за създаване на необходимите условия за подобряване на свободното предоставяне на услуги от областта на въздушния и наземен транспорт.







ГЛАВА V

ТЕКУЩИ ПЛАЩАНИЯ И ДВИЖЕНИЕ НА КАПИТАЛИ

Член 58

Страните по настоящото споразумение се задължават да разрешават всякакви плащания и преводи в свободно конвертируема валута, по смисъла на разпоредбите на член VIII от Учредителното споразумение на Международния валутен фонд, по текущата сметка на платежния баланс между Общността и Бивша югославска република Македония.

Член 59

1. По отношение на сделките по капиталовата и финансова сметки на платежния баланс, считано от влизането в сила на настоящото споразумение, държавите-членки и Бивша югославска република Македония осигуряват свободното движение на капитали, свързани с преки инвестиции в дружества, учредени в съответствие със законодателството на страната домакин, и инвестиции направени в съответствие с разпоредбите на глава II от дял V, както и при ликвидация или репатриране на тези инвестиции и на произтичащите от тях печалби.

2. По отношение на сделките по капиталовата и финансова сметки на платежния баланс, считано от влизането в сила на настоящото споразумение, страните осигуряват свободното движение на капитали, свързани с кредити, касаещи търговски сделки или предоставянето на услуги, в които участва гражданин на една от страните, както и с финансови заеми и кредити, чийто срок на погасяване е по-дълъг от една година.

От началото на втория етап те осигуряват и свободното движение на капитали, свързани с портфейлни инвестиции и с финансови заеми и кредити, чийто срок на погасяване е по-малък от една година

3. Без да се засягат разпоредбите на параграф 1, страните се въздържат от въвеждането на всякакви нови ограничения, засягащи движението на капитали и текущите плащания между граждани на Общността и на Бивша югославска република Македония и не правят съществуващите разпоредби по-ограничителни.

4. Без да се засягат разпоредбите на член 58 и на настоящия член, когато при изключителни обстоятелства движението на капитали между Общността и Бивша югославска република Македония предизвиква или заплашва да предизвика сериозни затруднения в провеждането на паричната или валутната политика в Общността или в Бивша югославска република Македония, съответно Общността или Бивша югославска република Македония могат да въведат предпазни мерки по отношение на движението на капитали между Общността и Бивша югославска република Македония за срок от не повече от шест месеца, когато тяхното въвеждане е крайно наложително.

5. Страните провеждат консултации с оглед улесняване движението на капитали между Общността и Бивша югославска република Македония, за да насърчават постигането на целите на настоящото споразумение.

Член 60

1. През първия етап страните вземат мерки, позволяващи създаването на условията, необходими за по-нататъшно постепенно прилагане на правилата на Общността в областта на свободното движение на капитали.

2. В края на първия етап Съветът за стабилизиране и асоцииране проучва способите, позволяващи пълното прилагане на правилата на Общността в областта на движението на капитали.







ГЛАВА V

ОБЩИ РАЗПОРЕДБИ

Член 61

1. Разпоредбите на настоящия дял се прилагат при спазване на ограниченията, оправдани от съображения за обществен ред, обществена сигурност или обществено здраве.

2. Те не се прилагат за дейности, които на територията на някоя от страните по споразумението са свързани, дори инцидентно, с упражняването на официална власт.

Член 62

За целите на настоящия дял, нищо в споразумението не забранява страните да прилагат своите законови и подзаконови нормативни актове, касаещи влизането и пребиваването, работата, условията на труд и установяване на физически лица и предоставянето на услуги, при положение че не ги прилагат по начин, който обезсилва или накърнява ползите, произтичащи за всяка от страните от условията на конкретна разпоредба на споразумението. Настоящата разпоредба не засяга прилагането на член 61.

Член 63

Дружества, които се контролират от или са съвместна собственост на дружества и граждани на Бивша югославска република Македония и дружества и граждани на Общността, също се ползват от разпоредбите на настоящия дял.

Член 64

1. Третиране на най-облагодетелствана нация, предоставено в съответствие с разпоредбите на настоящия дял, не се прилага спрямо данъчните преференции, които страните предоставят или ще предоставят в бъдеще въз основа на споразумения за избягване на двойно данъчно облагане или на други данъчни договорености.

2. Никоя разпоредба от настоящия дял не може да се тълкува по начин, препятстващ приемането или прилагането от страните на мерки, насочени към предотвратяване на избягване на данъчно облагане в съответствие с данъчните разпоредби на споразуменията, целящи да избегнат двойното данъчно облагане, на други данъчни договорености или на вътрешното данъчно законодателство.

3. Никоя разпоредба от настоящия дял не се тълкува по начин, препятстващ държавите-членки или Бивша югославска република Македония да разграничават при прилагането на съответните разпоредби на тяхното данъчно законодателство данъкоплатците, които не са в равностойно положение, по-специално по отношение на местопребиваването им.

Член 65

1. Страните избягват, доколкото е възможно, налагането на ограничителни мерки, по-специално мерки, засягащи вноса, за преодоляване на трудностите, свързани с платежния баланс. При налагане на подобни мерки страната, която ги въвежда, в най-кратки срокове представя на другата страна схема за тяхното премахване.

2. Когато една или повече държави-членки или Бивша югославска република Македония изпитват сериозни трудности по платежния баланс или са изправени пред непосредствена заплаха от възникване на такива трудности, Общността или Бивша югославска република Македония, в зависимост от случая, могат в съответствие с установените със споразумението за СТО условия да предприемат ограничителни мерки, включително мерки, касаещи вноса, които са с ограничен срок на действие и не надхвърлят строго необходимото за преодоляване на трудностите по платежния баланс. Общността или Бивша югославска република Македония, в зависимост от случая, незабавно информират другата страна.

3. Наложените ограничителни мерки не се прилагат за преводи, свързани с инвестиции и по-специално за репатрирането на инвестирани или реинвестирани суми, нито за всякакви приходи от тях.

Член 66

Разпоредбите на настоящия дял следва ще бъдат постепенно адаптирани, по-специално в светлината на изискванията на член V на Общото споразумение за търговията с услуги (ГАТС).

Член 67

Разпоредбите на настоящото споразумение не засягат прилагането от всяка страна на всяка мярка, необходима, за да се предотврати заобикаляне посредством разпоредбите на настоящото споразумение на мерките, които е предприела по отношение на достъпа на трети страни до нейния пазар.







ДЯЛ VI

СБЛИЖАВАНЕ НА ЗАКОНОДАТЕЛСТВАТА И ПРАВОПРИЛАГАНЕ

Член 68

1. Страните признават значението на сближаването на действащото и бъдещото законодателство на Бивша югославска република Македония с това на Общността. Бивша югославска република Македония се стреми към осигуряване на постепенното съответствие на своето законодателство с това на Общността.

2. Това постепенно сближаване на законодателството ще се извърши на два етапа.

3. От датата на влизане в сила на настоящото споразумение и за срока, посочен в член 5, сближаването ще обхване някои основни елементи на достиженията на общностното право в областта на вътрешния пазар, както и други области, свързани с търговията, съгласно програма, която предстои да бъде определена в сътрудничество с Комисията на Европейските общности. Бивша югославска република Македония ще определи също така, в сътрудничество с Комисията на Европейските общности, условията за наблюдение над процеса на сближаване на законодателството и приемането на средства за прилагане на закона, включително реформата в съдебната система.

Ще бъдат определени крайни срокове за приемане на законодателство в областта на конкуренцията, интелектуалната собственост, стандартите и сертифицирането, обществените поръчки и защитата на данните. Сближаването на законодателството в останалите сектори на вътрешния пазар трябва да бъде приключено в края на преходния период.

4. През втория етап на преходния период, посочен в член 5, сближаването на законодателството следва да обхване елементите на достиженията на общностното право, които не са включени в предходния параграф.

Член 69

Конкуренция и други икономически разпоредби

1. Несъвместими с правилното прилагане на настоящото споразумение, доколкото биха могли да повлияят на търговията между Общността и Бивша югославска република Македония, са: i) всички споразумения между предприятия, решения на сдружения на предприятия и съгласувани практики между предприятия, които имат за цел или резултат предотвратяване, ограничаване или нарушаване на конкуренцията; ii) злоупотреба от едно или повече предприятия с господстващото му положение на територията на Общността или на Бивша югославска република Македония или на съществена част от нея; iii) всяка държавна помощ, която нарушава или създава опасност от нарушаване на конкуренцията чрез поставяне в по-благоприятно положение определени предприятия или определени продукти.

2. Практики, противоречащи на този член, се оценяват въз основа на критериите, установени при прилагането на разпоредбите на членове 81, 82 и 87 от Договора за създаване на Европейската общност.

3. а) За целите на прилагането на параграф 1, точка iii) страните приемат, че през първите четири години след влизане в сила на настоящото споразумение всяка държавна помощ, предоставена от Бивша югославска република Македония, се оценява, като се има предвид обстоятелството, че Бивша югославска република Македония се разглежда като регион, идентичен на регионите от Общността, посочени в член 87, параграф 3, буква а) от Договора за създаване на Европейската общност. б) Всяка страна осигурява прозрачност в областта на държавните помощи, inter alia като съобщава ежегодно на другата страна общото количество и разпределението на предоставената помощ и предоставя при поискване информация за схемите на помощите. При поискване от едната страна другата страна предоставя информация за отделни особени случаи на публична помощ.

Всяка страна следи за прилагането на разпоредбите на този член в срок от пет години след влизане в сила на споразумението.

4. За продуктите, посочени в глава II от дял IV: — не се прилага параграф 1, точка iii), — всички практики, противоречащи на параграф 1, точка i), се оценяват според критериите, установени от Общността въз основа на членове 36 и 37 от Договора за създаване на Европейската общност и приетите на тази основа специални актове на Общността.

5. Ако Общността или Бивша югославска република Македония считат, че определена практика е несъвместима с параграф 1 и: — ако тази практика причинява или създава опасност от сериозно увреждане на интересите на другата страна или от нанасяне на сериозни вреди на национална ѝ промишленост, включително отрасъла на услугите, тя може да предприеме подходящи мерки след консултации в рамките на Съвета за стабилизиране и асоцииране или след тридесет работни дни след сезиране на съвета с искане за провеждане на консултации.

В случаите на несъвместими с параграф 1, iii) практики, подобни подходящи мерки могат, когато за тях се прилага споразумението за СТО, да бъдат взети само в съответствие с процедурите и при условията, посочени в това споразумение или приложимото вътрешно общностно законодателство.

6. Страните обменят информация, съобразявайки се с ограниченията, наложени от изискванията за служебна и търговска тайна.

Член 70

По отношение на държавни предприятия и предприятията, на които са предоставени специални или изключителни права, всяка страна осигурява, считано от третата година след датата на влизане в сила на споразумението, спазване на принципите на Договора за създаване на Европейската общност, по-специално на член 86 от него.

Член 71

Интелектуална, индустриална и търговска собственост

1. В съответствие с разпоредбите на настоящия член и приложение VII, страните потвърждават значението, което отдават на зачитането на правата на интелектуалната, индустриална и търговска собственост и осигуряването на подходящи и ефективни средства за защита.

2. Бивша югославска република Македония предприема необходимите мерки, за да осигури до края на петата година след влизането в сила на настоящото споразумение ниво на закрила на интелектуалната, индустриалната и търговската собственост, подобно на съществуващото в Общността, включително и на действащи средства за защита на тези права.

3. Бивша югославска република Македония се задължава да се присъедини в посочения срок към многостранните конвенции в областта на интелектуалната, индустриалната и търговската собственост, посочени в приложение VII.

При възникване на проблеми в областта на интелектуалната, индустриална и търговска собственост, оказващи влияние върху условията за търговски обмен, те следва да бъдат внесени без отлагане в Съвета за стабилизиране и асоцииране по искане на една от страните, с цел намиране на взаимно удовлетворителни решения.

Член 72

Обществени поръчки

1. Страните считат за желана цел отварянето на пазара на обществените поръчки на основата на недискриминация и реципрочност, по-конкретно в контекста на СТО.

2. От датата на влизане в сила на настоящото споразумение, дружествата от Бивша югославска република Македония, без оглед на това дали са установени в Общността, получават достъп до процедурите за възлагане на поръчки, в съответствие с правилата на Общността в тази област, като се ползват с не по-малко благоприятно третиране от дружествата от Общността.

След като Бивша югославска република Македония приеме законодателството, въвеждащо правилата на Общността в тази област, горните разпоредби се прилагат и за поръчки в сектора на обществените услуги. Общността проверява периодично дали Бивша югославска република Македония действително въвежда това законодателство.

Най-късно пет години след влизане в сила на настоящото споразумение, дружества от Общността, които не са установени в Бивша югославска република Македония, получават достъп до процедури за възлагане на поръчки в Бивша югославска република Македония в съответствие със законодателството за обществените поръчки, като се ползват от не по-малко благоприятно третиране от дружествата от Бивша югославска република Македония. От влизането в сила на настоящото споразумение, дружества от Общността, установени в Бивша югославска република Македония в съответствие с разпоредбите на глава II от дял V, получават достъп до процедури за възлагане на поръчки и се ползват от третиране, което не е по-малко благоприятно от това на дружествата от Бивша югославска република Македония.

Съветът за стабилизиране и асоцииране периодично разглежда възможността Бивша югославска република Македония да предостави достъп на всички дружества от Общността до процедурите за възлагане на поръчки в страната.

3. Членове 44—67 се прилагат за установяването, дейността, предоставянето на услуги между Общността и Бивша югославска република Македония, както и за наемането и движението на работници, свързани с изпълнението на обществени поръчки.

Член 73

Стандартизация, метрология, акредитация и оценка на съответствието

1. Бивша югославска република Македония предприема необходимите мерки за постепенно постигане на съответствие с техническите правила на Общността и европейските процедури за стандартизация, метрология, акредитация и оценка на съответствието.

2. За тази цел страните се стремят към: — насърчаване прилагането на техническите превила на Общността и европейските стандарти и процедури за изпитване и оценка на съответствието, — когато е уместно, сключване на европейски протоколи за оценка на съответствието, — насърчаване на развитието на качествена инфраструктура в областта на стандартизация, метрология, акредитация и оценка на съответствието, — насърчаване участието в работата на специализираните европейски организации (CEN, CENELEC, ETSI, EA, WELMEC, EUROMED и др.).







ДЯЛ VII

ПРАВОСЪДИЕ И ВЪТРЕШНИ РАБОТИ

Член 74

Укрепване на институциите и правовата държава

В своето сътрудничество в областта на правосъдието и вътрешните работи, страните отдават особено значение на укрепването на институциите на всички нива на управление, и по-специално в областта на правоприлагането и съдебната система. Това включва утвърждаване на правовата държава. Сътрудничеството в областта на правосъдието се съсредоточава по-специално върху независимостта на съдебната система, подобряване на нейната ефективност и обучение на представителите на юридически професии.

Член 75

Визи, граничен контрол, убежище и миграция

1. Страните си сътрудничат в областта на визите, граничния контрол, убежището и миграцията и изготвят рамка за сътрудничество в тези области, включително и на регионално равнище.

2. Сътрудничеството в областите, посочени в параграф 1, се основава на взаимни консултации и тясна координация между страните. То включва техническа и административна помощ за: — обмен на информация за законодателството и практиките, — изготвяне на законодателни проекти, — подобряване на ефективността на институциите, — обучение на персонала, — сигурност на документите за пътуване и разкриване на подправени документи.

3. По-специално, сътрудничеството се съсредоточава: — в областта на убежището — върху разработването и прилагането на национално законодателство, съответстващо на разпоредбите на Женевската конвенция от 1951 г., като така се осигурява спазването на принципа на забрана на връщането (refoulement), — в областта на законната миграция — върху правилата за пребиваване и правата и положението на пребиваващите,— в областта на миграцията — страните се споразумяват за справедливо отношение към граждани на други страни, които пребивават законно на тяхна територия, както и за насърчаване на политика на интегриране, целяща предоставянето на тези лица на права и задължения, съпоставими с тези на техните граждани.

Съветът за стабилизиране и асоцииране може да препоръча включването на нови области на сътрудничество в настоящия член.

Член 76

Предотвратяване и контрол на незаконната имиграция; обратно приемане

1. Страните се споразумяват да си сътрудничат за предотвратяване и контрол на незаконната имиграция. За тази цел: — Бивша югославска република Македония изразява съгласие да приеме обратно всички свои граждани, пребиваващи незаконно на територията на определена държава-членка, след получаване на искане за това от последната и без допълнителни формалности, след като се установи със сигурност, че тези лица пребивават незаконно, и — всяка държава-членка на Европейския съюз изразява съгласие да приеме обратно всички свои граждани, пребиваващи незаконно на територията на Бивша югославска република Македония, след получаване на искане за това от последната и без допълнителни формалности, след като се установи със сигурност, че тези лица пребивават незаконно.

Държавите-членки на Европейския съюз и Бивша югославска република Македония осигуряват на своите граждани подходящи документи за самоличност и прилагат необходимите административни улеснения.

2. Страните се съгласяват да сключат, при поискване, споразумение между Бивша югославска република Македония и Европейската общност за уреждане на конкретните задължения на Бивша югославска република Македония и държавите-членки на Европейския съюз за обратно приемане, включително задължението за обратно приемане на граждани на други държави и на лица без гражданство.

3. До сключването на споразумението с Общността, посочено в параграф 2, Бивша югославска република Македония се съгласява да сключи, по искане на определена държава-членка, двустранни споразумения с отделни държави-членки на Европейския съюз, за уреждане между Бивша югославска република Македония и съответната държава-членка на конкретните им задължения за обратно приемане, включително задължението за обратно приемане на граждани на други държави и на лица без гражданство.

4. Съветът за стабилизиране и асоцииране разглежда възможността за полагане на допълнителни съвместни усилия за предотвратяване и контрол на незаконната имиграция, включително на трафика на хора.

Член 77

Пране на пари

1. Страните се съгласяват, че е необходимо да положат усилия и да си сътрудничат за предотвратяване използването на техните финансови системи за пране на доходи от престъпни дейности като цяло и от незаконен трафик на наркотици по-специално.

2. Сътрудничеството в тази област включва административна и техническа помощ с цел създаването на подходяща уредба и действието на съответни правила и механизми срещу прането на пари, съответни на тези, възприети от Общността и международните организации в тази област.

Член 78

Предотвратяване и борба с престъпленията и други противоправни дейности

1. Страните се споразумяват да си сътрудничат за предотвратяването и борбата с противоправни дейности, организирани или не, като например: — трафик на хора — противоправни дейности в областта на икономиката, включително корупцията, незаконни сделки с различни продукти, включително промишлени отпадъци и радиоактивни материали и сделки с незаконни или подправени стоки, — незаконен трафик на наркотици и психотропни вещества, — контрабанда, — незаконен трафик на оръжия, — тероризъм.

Сътрудничеството в посочените области се основава на взаимни консултации и тясно взаимодействие между страните.

2. Техническата и административна помощ в тази област може да включва: — изготвяне на проекти за национално законодателство в областта на наказателното право, — подобряване ефективността на институциите, отговарящи за борбата и предотвратяването на престъпленията, — обучение на кадри и развитие на методите за разследване, — разработване на мерки за предотвратяване на престъпленията.

Член 79

Сътрудничество в областта на незаконните наркотици

1. В рамките на своите правомощия и компетентност, страните си сътрудничат за осигуряване на балансиран и комплексен подход в борбата с наркотиците. Политиките и действията срещу употребата на наркотици следва да бъдат насочени към намаляване разпространението, трафика и търсенето на незаконни наркотици, както и към по-ефективен контрол над прекурсорите.

2. Страните постигат съгласие относно методи на сътрудничество, необходими за осъществяване на тези цели. Действията се основават на общо съгласувани принципи, съгласувани с европейската стратегия за борба с наркотиците.

3. Сътрудничеството между страните включва техническа помощ и административно съдействие, по-конкретно в следните области: изготвяне на проекти на национално законодателство и политики, създаване на институции и информационни центрове, обучение на кадри, изследвания в областта на наркотиците и предотвратяване отклоняването на прекурсори, използвани за незаконно производство на наркотици. Страните могат да договорят включването и на други области на сътрудничество.







ДЯЛ VIII

ПОЛИТИКИ НА СЪТРУДНИЧЕСТВО

Член 80

1. Общността и Бивша югославска република Македония установяват тясно сътрудничество, целящо да допринесе за развитието и растежа на Бивша югославска република Македония. Това сътрудничество укрепва съществуващите икономически връзки на възможно най-широка основа в интерес и на двете страни.

2. Разработват се политики и други мерки за икономическото и социалното развитие на Бивша югославска република Македония. Тези политики трябва да включват от самото начало съображения за защита на околната среда и да съответстват на изискванията за хармонично социално развитие.

3. Политиките за сътрудничество се вписват в регионална рамка за сътрудничество. Специално внимание следва да бъде отделено на мерките, които могат да насърчат сътрудничеството между Бивша югославска република Македония и съседните й страни, включително държави-членки, за да се допринесе за стабилността в региона. Съветът за стабилизиране и асоцииране може да определи приоритетите между отделните политики на сътрудничество, посочени по-долу и в рамките на всяка от тях.

Член 81

Икономическа политика

1. Общността и Бивша югославска република Македония улесняват процеса на икономически реформи и сближаване чрез сътрудничество, целящо подобряване на разбирането за основните принципи на техните съответни икономики и осъществяване на икономическата политика в условията на пазарна икономика.

2. В този контекст, Общността и Бивша югославска република Македония си сътрудничат за: — обмен на информация за макроикономическите показатели и перспективи, както и за стратегиите за развитие, — съвместен анализ на икономически въпроси от взаимен интерес, включително очертаване на икономическата политика и на инструментите за нейното прилагане.

3. По искане на властите на Бивша югославска република Македония, Общността може да предостави техническо съдействие в подкрепа на усилията на Бивша югославска република Македония за въвеждане на пълна конвертируемост на динара и постепенното сближаване на нейните политики до тези на Европейската валутна система. Сътрудничеството включва неофициален обмен на информация относно принципите и функциите на Европейската валутна система и Европейската система на централните банки.

Член 82

Сътрудничество в областта на статистиката

1. Сътрудничеството в тази област има за цел установяването в Бивша югославска република Македония на надеждна и ефикасна статистическа система, която да осигурява своевременно надеждни, обективни и точни данни, необходими за планиране и наблюдение на процеса на преход и реформи в Бивша югославска република Македония. Това ще позволи на националната статистическа система, координирана от Националния статистически институт, да отговори по-добре на нуждите на потребителите — както от публичната администрация, така и от частния сектор. Статистическата система спазва основните принципи на статистиката, установени от Организацията на обединените нации и разпоредбите на европейското право в областта на статистиката, както същевременно се доближава до достиженията на общностното право в тази област.

2. За тази цел страните могат да си сътрудничат по-специално за: — насърчаване създаването на ефективно статистическо обслужване в Бивша югославска република Македония, основано на подходяща институционална рамка, — развитие и поддържане на националния капацитет за събиране, обработка и разпространение на качествена статистическа информация, при най ефективно използване на съвременните технологии, — предоставяне на стопанските субекти от частния и публичния сектори и на изследователската общност на подходящи социално-икономически данни, необходими за наблюдение на провежданите в държавата реформи, — създаване на условия за приемане на принципите и стандартите на европейската статистическа система в националната статистическа система, — осигуряване на поверителност на данните.

3. Сътрудничеството в тази област включва предоставяне на информация за методите, участие в определени работни групи на европейската статистическа служба Евростат и обмен на статистически данни, като не се ограничава до тези области.

Член 83

Банкови услуги, застраховане и други финансови услуги

1. Страните си сътрудничат с цел създаване и развитие на подходяща рамка за насърчаване на отраслите на банковото и застрахователно дело и финансовите услуги в Бивша югославска република Македония.

Сътрудничеството се съсредоточава върху:

— приемането на обща счетоводна система, съвместима с европейските стандарти,

— укрепването и преструктурирането на отраслите на банковото и застрахователното дело и другите финансови услуги,

— подобряването на надзора и регулирането на банковите и други финансови услуги,

— обмен на информация, по-специално относно подготвяното законодателство,

— изготвянето на преводи и терминологични речници.

2. Страните си сътрудничат с цел развитие на ефективни системи за одит в Бивша югославска република Македония, като следват хармонизираните методи и процедури на Общността.

Сътрудничеството се съсредоточава върху:

— техническа помощ за Сметната палата на Бивша югославска република Македония,

— създаване на вътрешни звена за одит в държавните органи,

— обмен на информация относно системите за одит,

— уеднаквяване на счетоводните документи,

— обучение и съвети.

Член 84

Насърчаване и закрила на инвестициите

1. Сътрудничеството между страните цели създаването на благоприятна среда за частните инвестиции — местни и чуждестранни.

2. Сътрудничеството цели по-специално: — за Бивша югославска република Македония —подобряване на нормативната уредба за насърчаване и закрила на инвестициите, — сключването, когато това е възможно, с държавите-членки на двустранни споразумения за насърчаване и закрила на инвестициите, — създаването на подходяща уредба за прехвърлянето на капитали, — подобряване на закрилата на инвестициите.

Член 85

Сътрудничество в областта на промишлеността

1. Сътрудничеството цели насърчаване на модернизацията и преструктурирането на промишлеността и отделните промишлени отрасли в Бивша югославска република Македония, както и сътрудничество в областта на промишлеността между стопанските субекти от двете страни и, по-специално укрепване на частния сектор в условия, които осигуряват защита на околната среда.

2. Инициативите за сътрудничество в областта на промишлеността отразяват приоритетите, определени от двете страни. Те следва да отчитат регионалните аспекти на промишленото развитие, като насърчават транснационалното партньорство, когато е уместно. Инициативите следва да са насочени по-специално към създаването на подходяща рамка за предприятията, подобряването на управленските знания и умения и засилването на пазарите, прозрачността на пазарите и инвестиционната среда.

Член 86

Малки и средни предприятия

Страните целят да развиват и заздравяват малките и средни предприятия (МСП) от частния сектор, създаването на нови предприятия в отрасли с възможности за растеж, както и развитие на сътрудничеството между малките и средни предприятия на Общността и Бивша югославска република Македония.

Член 87

Туризъм

Сътрудничеството между страните в областта на туризма цели улесняването и насърчаването на туристическия обмен чрез обмен на ноу-хау, участие на Бивша югославска република Македония във важни европейски туристически организации и проучване на възможностите за съвместни дейности, по-специално в регионални туристически проекти.

Член 88

Митници

1. Сътрудничеството цели да осигури спазването на всички разпоредби, които предстои да бъдат приети в областта на търговията и лоялната търговия, и сближаването на митническия режим на Бивша югославска република Македония с този на Общността, което ще улесни приемането на мерките за либерализация, предвидени в настоящото споразумение.

2. Сътрудничеството обхваща по-специално следните въпроси: — обмен на информация, по-специално за методите за разследване, — развитие на трансгранична инфраструктура между страните, — установяване, доколкото е възможно, на връзка между системите за транзит на Общността и на Бивша югославска република Македония, както и въвеждането и използването на Единния административен документ (ЕАД), — опростяване на проверките и формалностите при превоза на стоки, — подкрепа за въвеждането на модерни митнически информационни системи.

3. Без да се засягат другите форми на сътрудничество, предвидени в настоящото споразумение, по-специално в членове 76, 77 и 78, взаимопомощта в митническата област между административните органи на страните се урежда от разпоредбите на протокол 5.

Член 89

Данъчно облагане

Страните установят сътрудничество в областта на данъчното облагане посредством мерки, насочени към продължаване на реформите на данъчната система, модернизиране на данъчните услуги с оглед осигуряване на висока събираемост на данъците и борба с данъчните измами.

Член 90

Сътрудничество в социалната област

1. В областта на заетостта, сътрудничество между страните се съсредоточава основно върху модернизирането на услугите на заетостта и професионалната ориентация, осигуряването на мерки за подкрепа и насърчаване на местното развитие, с оглед подпомагане на преструктурирането на промишлеността и на трудовия пазар. Сътрудничеството включва мерки като извършването на проучвания, предоставяне на експерти, дейности по осигуряване на информация и обучение.

2. В областта на социалната сигурност, сътрудничеството между страните се стреми към адаптиране на системата за социална сигурност на Бивша югославска република Македония към новите икономически и социални изисквания посредством предоставяне на експерти, осигуряване на информация и обучение.

3. Сътрудничеството между страните ще включва адаптиране на законодателството на Бивша югославска република Македония относно условията на труд и равните възможности за жените и мъжете.

4. Страните си сътрудничат с цел подобряване равнището на здравословни и безопасни условия на труд, като ползват за пример съществуващото в Общността равнище на защита.

Член 91

Образование и обучение

1. Страните си сътрудничат с цел повишаване равнището на общото образование и професионалното обучение в Бивша югославска република Македония, отчитайки приоритетите на Бивша югославска република Македония.

2. Програмата Темпус ще допринесе за укрепване на сътрудничеството между двете страни в областта на образованието и обучението, развитието на демокрацията, правовата държава и икономическите реформи.

3. Европейската фондация за обучение също ще допринесе за модернизирането на образователните структури и дейности в Бивша югославска република Македония.

Член 92

Културно сътрудничество

Страните се задължават да насърчават културното сътрудничество. Това сътрудничество служи inter alia за повишаване на взаимното разбирателство и уважение между хората, обществата и народите.

Член 93

Информация и комуникации

Общността и Бивша югославска република Македония предприемат необходимите мерки за насърчаване на взаимния информационен обмен. Приоритет се дава на програмите, насочени към осигуряване на широката публика на основна информация за Общността, а за професионалните кръгове в Бивша югославска република Македония — на по-специализирана информация.

Член 94

Сътрудничество в аудио-визуалния сектор

Страните си сътрудничат в насърчаването на аудио-визуалната индустрия в Европа и подкрепят съвместните продукции в областта на киното и телевизията.

Страните съгласуват, а където е уместно, хармонизират своите политики на регулиране на съдържанието в трансграничните предавания, като обръщат специално внимание на въпросите, свързани с придобиване на права на интелектуална собственост за програми и предавания, предавани чрез спътник или по кабел.

Член 95

Електронна съобщителна инфраструктура и свързани услуги

Страните ще засилят сътрудничеството си в областта на електронните съобщителни инфраструктури, включително на обичайните телекомуникационни мрежи и съответните електронни аудио-визуални транспортни мрежи и свързаните с тях услуги, с цел постигане от страна на Бивша югославска република Македония в срок от една година след влизане в сила на настоящото споразумение на максимално съответствие с достиженията на правото на Общността в тази област.

Посоченото сътрудничество се съсредоточава върху следните приоритетни области:

— разработване на политики,

— правни и регулаторни аспекти,

— изграждане на институциите, необходими в условията на пазарна икономика среда,

— модернизация на електронната инфраструктура на Бивша югославска република Македония и нейното интегриране в европейските и световни мрежи, като се отделя специално внимание на подобряването ѝ на регионално равнище,

— международно сътрудничество,

— сътрудничество в рамките на европейските структури, особено онези, които са свързани със стандартизацията,

— координиране на позициите в международни организации и форуми.

Член 96

Информационно общество

Страните се договарят да засилят сътрудничеството си с цел по-нататъшното развитие на информационното общество в Бивша югославска република Македония. Общите цели са подготовката на обществото за цифровата епоха, привличането на инвестиции и постигането на съвместимост между мрежите и услугите.

Властите на Бивша югославска република Македония, с помощта на Общността, ще разгледат внимателно всички политически ангажименти, поети в Европейския съюз, за да осигурят съответствие на нейните национални политики с тези на Съюза.

Властите на Бивша югославска република Македония ще изготвят план за приемане на общностното законодателство в областта на информационното общество.

Член 97

Защита на потребителите

Страните си сътрудничат с цел уеднаквяване на стандартите за защита на по